דוד דודקביץ

הרב דוד ראובן דודקביץ (נולד בשנת תשכ"ד, 1964) הוא רב דתי לאומי חסידי מרבני הציונות הדתית. רב היישוב יצהר, ראש ישיבת רועה ישראל ומנהל מחלקת הכשרות במועצה הדתית שומרון. בעבר היה ראש ישיבת עוד יוסף חי, וחבר בוועד רבני יש"ע.

ביוגרפיה
נולד ברמת גן לעמנואל וטובה. למד בישיבה התיכונית בנחלים ושנה בישיבת קדומים. לאחר מכן למד בישיבת ההסדר אור עציון, במסגרתה שירת כלוחם בגדוד 51 של חטיבת גולני ואף בתוכנית שילוב של תלמידי ישיבות הסדר בחיל האוויר. בסוף שנת תשמ"ד (1984) נישא, ולאחר תקופה קצרה עבר לקדומים והצטרף לתלמידי ישיבת עוד יוסף חי ששכנה אז בקבר יוסף בשכם.

הרב דודקביץ לא רצה להתפרנס ממלגת האברך בישיבה ולכן עבד למחייתו כרבש"ץ ביצהר ואף שימש בהמשך כנהג האמבולנס. נבחר לחבר מזכירות היישוב, ומשנת תש"ן (1990) משמש כרב היישוב. הרב דודקביץ' מעביר שיעור שבועי בישיבת אש קודש לבעלי תשובה ברמת גן וכן בישיבת ההסדר רמת גן. חבר בוועד רבני יש"ע ובאיחוד הרבנים למען ארץ ישראל. בנוסף הוא אחד מקבוצת רבנים העומדת מאחורי מפלגת הציונות הדתית בראשות ח"כ בצלאל סמוטריץ'.

ייסד יחד עם הרב שמואל אליהו את הדלקת הציונות הדתית בל"ג בעומר במירון.

 ישיבת רועה ישראל 
בשנת ה'תשע"ה הקים את ישיבת 'רועה ישראל' לצד הכולל שהוא עומד בראשותו. הר"מים בישיבה הם:
 הרב משה שחר הוא ר"מ שיעור א בישיבה (בנו של הרב אביהוא שוורץ),
 בשיעור ב' בישיבה הרב אבנר נחושתן, רב היישוב רחלים לשעבר.
 הרב חיים בן שושן (בנו של חכם ישועה בן שושן, וחתנו של הרב חיים אביהוא שורץ) ר"מ שיעור ג',
 הרב שמעון רוזנצוויג – רב היישוב כפר תפוח, הוא ר"מ של שיעור ד'.
 הרב חנניה פולק – רב היישוב אחיה הוא ראש כולל הלכה,
 והרב אריה טסלר אחראי על לימודי הבקיאות בישיבה.

בישיבה כ-100 בחורים ואברכים. בישיבה נלמדים גם תורת החסידות וכתבי הראי"ה קוק.

הישיבה פרסמה במהלך השנים כמה מחרוזות וניגונים שגרפו מאות אלפי השמעות. בהם אום אני חומה. ניגוני הכנה להדלקת נרות חנוכה שלהם מעל 700 אלף השמעות נכון לפברואר 2025. ניגון "חמול" בלחן של חסידות ויז'ניץ. כמו כן הישיבה הוציאה שתי ניגונים לזכרו של תלמיד הישיבה יהונתן לובר הי"ד שנהרג במהלך הלחימה בעזה במלחמת חרבות ברזל, הראשון לב טהור - צמאה לך נפשי והשני, שיר חיזוק ותפילה: אבינו מלכנו הרם קרן ישראל עמך. בפברואר 2026 לקראת פורים התשפ"ו פירסמה הישיבה מחרוזת ניגונים ושמחה לפורים.

שיטתו התורנית
רבו המובהק בענייני הלכה היה הרב שלמה זלמן אוירבך. בנוסף, היה לו קשר קרוב עם הרב אברהם דוד רוזנטל, שהיה רבה של שכונת שערי חסד בירושלים.

מבחינה השקפתית, הרב דודקביץ' רואה את עצמו כחלק מהעולם הציוני דתי, אך לאורך השנים מתקיים קשר קרוב בינו לבין העולם החרדי, הן הליטאי הן החסידי. בין החצרות החסידיות שאליהן קשור הרב, אפשר למנות את קרלין, סלונים – וכן את ענפיו השונים של בית רוז'ין, שכמה מהם התייחדו ביחסם האוהד לציונות, ובפרט את רבי יעקב פרידמן מהוסיאטין, שהיה אדמו"ר ציוני.

עוסק רבות בענייני "תורת ארץ ישראל".

 פעילות ציבורית 
בתקופת תוכנית ההתנתקות תמך בקריאתו של הרב אברהם שפירא לסרב פקודה והיה אחד מתוך שלושת הרבנים שהרב שפירא מינה מטעמו למאבק.

עוסק בעניינים ציבוריים, ונחשב לאחת הדמויות המשפיעות במפלגת הציונות הדתית. השר בצלאל סמוטריץ' מרבה להתייעץ איתו, וחה"כ צבי סוכות נמנה עם תלמידיו.

חיים אישיים
הרב דודקביץ נשוי לדפנה (לבית בן זמרה), ואב לשתי בנות.

בתו מוריה נשואה לאביעד מן, בוגר ישיבת מרכז הרב, מנכ"ל כולל גבעת אסף ובנו של הרב משה מן, ראש ישיבת דרכי נעם.

גיסיו הם פרופ' זהר עמר, הרב גדי בן זמרה, רב אולפנת מעלה לבונה ור"מ בישיבת חומש, המפיק צ'יקו בן זמרה ואלדד בן זמרה, מנכ"ל החברה לפיתוח בנימין.

 חיבוריו 
בשנת תשפ"ד יצא לאור הכרך הראשון של ספרו משמחי לב, המעניק מבט חסידי ארץ-ישראלי על פרשות השבוע (חומשים בראשית-שמות), ובו דרשות המעובדות להנחיות מעשיות בעבודת ה'. לספר הסכמה מהרב מרדכי אוירבך. בשנת תשפ"ה יצא הכרך השני על חומשים ויקרא-דברים.

קישורים חיצוניים
 אתר ישיבת רועה ישראל
 שיעורי הרב דודקביץ בערוץ יוטיוב ישיבת רועה ישראל



 כל הכתבות על הרב דודקביץ', באתר ערוץ 7

הערות שוליים

קטגוריה:רבני הציונות הדתית בישראל
קטגוריה:ראשי ישיבות ציוניות
קטגוריה:חסידות חדשה: רבנים
קטגוריה:ראשי כולל אברכים ישראלים
קטגוריה:יהודה ושומרון: רבנים
קטגוריה:בוגרי ישיבת עוד יוסף חי
קטגוריה:בוגרי ישיבת נחלים
קטגוריה:בוגרי ישיבת קדומים
קטגוריה:תלמידי הרב אברהם אלקנה שפירא
קטגוריה:בוגרי ישיבת ההסדר אור עציון
קטגוריה:רבנים שקראו לסרב לפקודת פינוי שטחים
קטגוריה:רבני ישיבת רמת גן
קטגוריה:יצהר: אישים
קטגוריה:ישראלים שנולדו ב-1964